b'\n_START_ARTICLE_\nDividenda\n_START_PARAGRAPH_\nDividenda je udele\xc5\xbeba pri dobi\xc4\x8dku podjetja, ki pripada lastnikom delnic delni\xc5\xa1ke dru\xc5\xbebe. Dividende se po navadi izdaja enkrat letno, lahko pa se podjetje odlo\xc4\x8di tudi druga\xc4\x8de ali pa dividend sploh ne izpla\xc4\x8da. Odvisno je od dobi\xc4\x8dka in strate\xc5\xa1kih ciljev. Do izpla\xc4\x8dila dividend pride, ker \xc5\xbeeli podjetje svojim lastnikom izpla\xc4\x8dati ustvarjen dobi\xc4\x8dek. Dobi\xc4\x8dek lahko investirajo tudi v nove nalo\xc5\xbebe. Ve\xc4\x8dina delni\xc5\xa1kih dru\xc5\xbeb uporablja kombinacijo obeh na\xc4\x8dinov porabe dobi\xc4\x8dka.\n_START_SECTION_\nUpravi\xc4\x8denost do dividende\n_START_PARAGRAPH_\nDo izpla\xc4\x8dila dividend so upravi\xc4\x8deni vsi, ki so na prese\xc4\x8dni dan za upravi\xc4\x8denost do dividende vpisani v delni\xc5\xa1ki knjigi kot lastniki delnic.\n_START_SECTION_\nPrese\xc4\x8dni dan v delni\xc5\xa1ki knjigi za upravi\xc4\x8denost do dividende\n_START_PARAGRAPH_\nPrese\xc4\x8dni dan v delni\xc5\xa1ki knjigi za upravi\xc4\x8denost do dividende dolo\xc4\x8di uprava podjetja na skup\xc5\xa1\xc4\x8dini delni\xc4\x8darjev. Tega dne se po koncu trgovanja lastnikom delnic pripi\xc5\xa1e pravica do izpla\xc4\x8dila dividende. Vedeti pa moramo, da se v Sloveniji sprememba lastni\xc5\xa1tva v delni\xc5\xa1ki knjigi zavede \xc5\xa1ele dva trgovalna dneva po nakupu na borzi.\n_START_SECTION_\nPrvi trgovalni dan brez upravi\xc4\x8denja do dividende\n_START_PARAGRAPH_\nTo je prvi trgovalni dan na borzi, ko z nakupom delnic nimamo ve\xc4\x8d pravice do izpla\xc4\x8dila dividende. \xc4\x8ce je prese\xc4\x8dni dan v delni\xc5\xa1ki knjigi za upravi\xc4\x8denost do dividende petek, 28.11.2008, je prvi trgovalni dan brez upravi\xc4\x8denja do dividende \xc4\x8detrtek, 27.11.2008\n_START_SECTION_\nRok izpla\xc4\x8dila dividende\n_START_PARAGRAPH_\nRok izpla\xc4\x8dila dividende je datum, do katerega morajo biti dividende izpla\xc4\x8dane. Lahko so izpla\xc4\x8dane kadarkoli do tega datuma.\n_START_SECTION_\nVrednost dividende\n_START_PARAGRAPH_\nVrednost dividende je odvisna od zneska, ki ga delni\xc5\xa1ka dru\xc5\xbeba nameni izpla\xc4\x8dilu dividend, in od \xc5\xa1tevila vseh delnic. \xc4\x8ce je podjetje izdalo n delnic, znesek za izpla\xc4\x8dilo dividend pa zna\xc5\xa1a s evrov, je vrednost dividende s/n evrov. \xc4\x8ce imamo v lasti ve\xc4\x8d kot eno delnico, je na\xc5\xa1 prejemek enak vrednosti dividende, pomno\xc5\xbeen s \xc5\xa1tevilom delnic.\n_START_SECTION_\nV denarju\n_START_PARAGRAPH_\nIzpla\xc4\x8dilo dividende v denarju je najpogostej\xc5\xa1a oblika izpla\xc4\x8dila. Denar podjetje oz. banka, ki jo podjetje poblasti za izpla\xc4\x8dilo dividend, naka\xc5\xbee na ban\xc4\x8dni ra\xc4\x8dun upravi\xc4\x8dencev ali pa ga upravi\xc4\x8denci dvignejo pri ban\xc4\x8dnem okencu.\n_START_SECTION_\nNove delnice\n_START_PARAGRAPH_\nNamesto izpla\xc4\x8dila v denarju lahko upravi\xc4\x8denci prejmejo nove delnice podjetja v protivrednosti vi\xc5\xa1ine dividende. Pogosto se ta na\xc4\x8din izpla\xc4\x8devanja dividend uporablja pri preoblikovanju delni\xc5\xa1ke dru\xc5\xbebe v vzajemni sklad. Upravi\xc4\x8denci namesto denarja dobijo nove to\xc4\x8dke vzajemnega sklada.\n_START_SECTION_\nBoni\n_START_PARAGRAPH_\nPodjetje se lahko odlo\xc4\x8di tudi za izpla\xc4\x8dilo dividend v obliki bonov, ki so po navadi vnov\xc4\x8dljivi v njihovih prodajalnah.'